Rikunarita-ORG/Wikinium huggingface dataset:
# கல்வெட்டியல்

பிரித்தானிய அருங்காட்சியகத்தில் உள்ள ரொசெட்டா கல் (Rosetta Stone).
**கல்வெட்டியல்** அல்லது **சாசனவியல்** (Epigraphy) என்பது, கல் அல்லது வேறு பொருள்களில் வெட்டப்பட்ட அல்லது உலோகங்களில் வார்க்கப்பட்ட எழுத்துகள் தொடர்பான ஆய்வுத்துறை ஆகும். இத்துறை பண்பாடு மற்றும் கால அடிப்படையில் கல்வெட்டுக்களை வகைப்படுத்துவதையும், அவற்றை வாசித்து விளக்குதல், அவற்றிலிருந்து முடிவுகளைப் பெற முயலுதல் என்பவற்றையும் உள்ளடக்குகிறது. கல்வெட்டியல் ஆய்வில் ஈடுபட்டுள்ளவர்கள் **கல்வெட்டியலாளர்** எனப்படுகிறார்கள்.

## பரப்பு

கல்வெட்டியல், தொல்லியலில் பெருமளவு பயன்படுகிறது. ஐக்கிய அமெரிக்க நூலகச் சங்கம் (US Library of Congress), கல்வெட்டியலை, வரலாற்றுத் துறையின் துணைத் துறைகளில் ஒன்றாக வகைப்படுத்தியுள்ளது.

கல்வெட்டியலின் ஆய்வுப் பரப்பினுள் அடங்கும் எழுதும் முறை பற்றிய விடயம், தனியாக ஆராயப்படுகின்ற, கல்வெட்டில் எழுதப்பட்ட உரையின் இயல்பிலிருந்து வேறுபட்டதாகும். பொதுவாகக் கல்வெட்டுக்கள் பொது மக்களின் பார்வைக்காக வெட்டப்படுவனவாகும். எல்லாக் கல்வெட்டுக்களுமே இவ்வாறு இருக்கவேண்டும் என்பதில்லை. சில பண்பாடுகளில் இவை கடவுளின் பார்வைக்கு எனக் கருதியும் வெட்டப்படுகின்றன. மைசீனியப் பண்பாட்டைச் சேர்ந்த *லீனியர் பி* ("Linear B") என்று அழைக்கப்படும் கல்வெட்டு, பொருளாதார மற்றும் நிர்வாகம் தொடர்பான பதிவுகள் என்று கண்டறியப்பட்டுள்ளது.

## வரலாறு

கல்வெட்டியல் துறை 16 ஆம் நூற்றாண்டில் இருந்து உறுதியான வளர்ச்சி பெற்று வருகிறது. கல்வெட்டியலின் கொள்கைகள் பண்பாட்டுக்குப் பண்பாடு வேறுபட்டுள்ளன. ஐரோப்பியக் கல்வெட்டியல் தொடக்கத்தில், இலத்தீன் கல்வெட்டுகள் தொடர்பிலேயே அதிக கவனம் செலுத்தியது. ஜார்ஜ் ஃபப்ரிசியஸ் (Georg Fabricius) - (1516–1571); ஆகஸ்ட் வில்ஹெல்ம் சம்ப்ட் (August Wilhelm Zumpt) - (1815–1877); தியோடோர் மாம்சென் (Theodor Mommsen) - (1817–1903); எமில் ஹியூப்னெர் (Emil Hübner) - (1834–1901); பிரான்ஸ் கியுமொண்ட் (Franz Cumont) - (1868–1947); லூயிஸ் ராபர்ட் (Louis Robert) - (1904–1985) போன்றவர்கள் இத்துறையில் தனிப்பட்ட பங்களிப்புகளைச் செய்துள்ளனர்.

மாம்சென்னினால் 1863 ஆம் ஆண்டில் தொடங்கப்பட்டட, *கோப்பஸ் இன்ஸ்கிரிப்ஷனம் லட்டினரம்* என்னும் இலத்தீன் கல்வெட்டுக்கள் தொடர்பான தொகுப்பு, போர்க்கால இடையீடுகளைத் தவிர்த்து, இன்றுவரை பெர்லினில் இருந்து வெளியிடப்பட்டு வருகிறது. இலத்தீன் கல்வெட்டுகள் தொடர்பிலான மிகப் பெரியதும், விரிவானதுமான தொகுப்பு இதுவேயாகும்.

கிரேக்கக் கல்வெட்டியல் தொடர்பான நடவடிக்கைகள் வேறொரு குழுவினால் எடுக்கப்பட்டன. 1825 தொடக்கம் 1877 வரையான காலப்பகுதியில், கோப்பஸ் இன்ஸ்கிரிப்ஷனம் கிரீசாரம் (Corpus Inscriptionum Graecarum) என்னும் தொகுப்பும் ஜெர்மனியிலிருந்தே வெளியிடப்பட்டது. பின்னர் வெளியிடப்பட்ட நவீன தொகுப்புக்களினால் இதைப் பலர் தற்போது பயன்படுத்துவதில்லை.

## குறிப்பிடத்தக்க கல்வெட்டுகள்

* ரொசெட்டா கல்
* பெஹிஸ்ட்டன் கல்வெட்டு
* லகுனா செப்பேடு
* ஆபெர்சியஸ் கல்வெட்டு

## மேற்கோள்கள்
# தாங்குடுகள்

தாங்குடு மக்கள்| 党項 |
| --- |
| குறிப்பிடத்தக்க மக்கள்தொகை கொண்ட பகுதிகள் |
| மேற்கு சியா |
| மொழி(கள்) |
| தாங்குடு மொழி |
| சமயங்கள் |
| புத்த மதம், ஷாமன் மதம் |
| தொடர்புள்ள இனக்குழுக்கள் |
| கியாங் (வரலாற்று மக்கள்)
 |

**தாங்குடு** என்பவர்கள் முதலில் ஒரு பழங்குடியின அமைப்பாக துயுஹுன் அதிகாரத்தின் கீழ் வாழ்ந்தனர். பின்னர் கி.பி. 10ம் நூற்றாண்டுக்கு முன்னர் வடமேற்கு சீனாவிற்கு இடம்பெயர்ந்தனர். மேற்கு சியா அல்லது தாங்குடு பேரரசு (1038–1227) என்று அழைக்கப்படும் அரசை அமைத்தனர். இவர்கள் திபெத்-பர்மா மொழிகளில் ஒன்றான தாங்குடு மொழியைப் பேசினர்.

## உசாத்துணை
# கிளர்ச்சி

புகழ்பெற்ற பிரிசியா நாட்டுப்புற கதாநாயகனும் கலகக்காரனுமாகிய பீர் கேர்லொப்சு டோனியாவின் சிலை
**கிளர்ச்சி** (**எழுச்சி** அல்லது **போராட்டம்** அல்லது **கலகம்**) என்பது கட்டளைக்கெதிரான கீழ்படிவின்மை அல்லது புறக்கணிப்பாகும். ஆகவே, இது அரசாங்கம் அல்லது அரச தலைமை அதிகாரத்தினை அழிக்கும் அல்லது மாற்றும் நோக்கத்துடன் சூழப்பட்ட நடத்தைகளின் பரப்பாகும். இது ஒருவிதத்தில் சட்ட மறுப்பு, மக்கள் கீழ்ப்படியாமை, வன்முறையற்ற எதிர்ப்பு ஆகிய நிகழ்வுகளாக வன்முறையற்ற நடத்தைகளின் வடிவமாக காணப்படும். இது மறுவிதத்தில் வன்முறை ஈடுபாடாகவும் காணப்படும். கிளர்ச்சியில் ஈடுபடுபவர்கள், குறிப்பாக அவர்கள் ஆயுதம் தரித்திருந்தால் "கிளர்ச்சியாளர்" அல்லது "போராட்டக்காரர்" அல்லது "கலகக்காரர்" என அழைக்கப்படுவர்.

## குறிப்புகள்
# பீப்புள்ஸ் டெய்லி

**பீப்புள்ஸ் டெய்லி** என்பது சீன மக்கள் குடியரசில் வெளியாகும் செய்தித்தாள்களுள் ஒன்று. சீன கம்யூனிசக் கட்சியின் முதன்மை உறுப்பாக செயல்படுகிறது. உலகளவில் இதன் வெளியீட்டு எண்ணிக்கை 3 - 4 மில்லியன் இருக்கக் கூடும். இதன் முதன்மை பதிப்பு சீன மொழியில் வெளியாகிறது., இது ஆங்கிலம், சப்பானியம், பிரெஞ்சு, எசுப்பானியம், உருசியம், அரபி மொழி, கொரியம் ஆகிய மொழிகளிலும் வெளியாகிறது. ஜைக் என்ற தேடுபொறியையும் இது நிறுவியுள்ளது.

## இணைப்புகள்

* தளம் (சீன மொழியில்)
	+ தளம் (ஆங்கிலத்தில்)

## மேற்கோள்கள்
# அரண்மனை

எட்டயபுரத்தில் உள்ள அரண்மனை.
**அரண்மனை** (palace) (ஒலிப்பு) என்பது பொதுவாக மன்னரின் வாழ்விடம் ஆகும். சொற்பிறப்பியல் அடிப்படையில் இச்சொல் *அரண்* (பாதுகாப்பு) மற்றும் *மனை* (உறையுள்) ஆகியவற்றின் புணர்ச்சியாகும். *அரசனின் இருப்பிடம்* என்று பொருள்படும் *அரமனை* என்ற சொல்லும் உண்டு.

அரண்மனைகள் எதிரி நாட்டவரிடம் இருந்து மன்னரைக் காக்கும் பொருட்டு மிக்க பாதுகாப்புடன் கட்டப்படுவன. கோட்டைகளாலும், கண்காணிப்புக் கோபுரங்களாலும், சில நேரங்களில் அகழிகளாலும் சூழப்பட்டிருக்கும். அரசருக்கும், அரசிக்கும் மிக்க வசதிகள் நிறைந்த இருப்பிடம், உவளகம், அவர்கள் உலாவ பூந்தோட்டம், அமைச்சர்களுடனும், பிற அவையோருடனும் கலந்துரையாடவும், நீதி வழங்கவும் அரசவை போன்ற பகுதிகள் அரண்மனைகளின் உள்ளே இருக்கும்.

## மேலும் பார்க்க

* பத்மநாபபுரம் அரண்மனை

## மேற்கோள்கள்
# வீரத்திருத்தகை

மூன்றாம் எட்வர்டு தனது மகன் எட்வர்டுக்கு அக்குத்தைய்ன் வேள்புல அரசு வழங்குதல்
இசுக்காட்லாந்தின் முதலாம் டேவிட் விரத் திருத்தகையின் உதவியாளரை கௌரவித்தல்
**வீரத்திருத்தகை** (*knight*) நடுக்காலத்தில் ஐரோப்பாவில் தொழில்முறையான வலிய குதிரைப்படை போர்வீரரைக் குறிக்கும். இவர்கள் இராச்சியத்தின் மிகயுயர்ந்த போர்வீரர்களாக அதனை எத்தனை இடர் வந்தபோதும் காக்க உறுதி பூண்டவர்கள். வீரத்திருத்தகைகள் பிரபுக்கள் அல்லது அரச வம்சத்தினருக்கு பணி புரிந்தனர். இதற்கு மாறாக அரசர்கள் அவர்களுக்கு நிலத்தைக் கொடுப்பது வழக்கமாயிருந்தது. வீரத்திருத்தகையினர் தன்மானத்தை மிகவும் முக்கியமானதாகக் கருதினர். இவர்களது நடத்தை விதிகள் *வீரப்பண்புமரபு* (chivalry) எனப்பட்டது. காப்புக் கட்டுப்பாட்டுணர்வு, மாதர்-துணையிலார் மாட்டு ஆதரவுடைமை, பெருவீரம், இவற்றில் சிலவாம். அவர்களுக்கு சிறப்பான மேலங்கிச் சின்னமும் இருந்தது.

## மேற்கோள்கள்
# அரசப் பிரதிநிதி

பிரான்சு நாட்டின் அரசப் பிரதிநிதி பிலிப்பி, ஓர்லியன்சின் பிரபு
**அரசப் பிரதிநிதி** (**Regent**), முடியாட்சி முறையில் ஆளப்படும் ஒரு நாட்டின் மன்னர் அல்லது ராணி நோய் அல்லது இயலாமையுடன் படுக்கையிலேயே காலம் தள்ளும் போதோ, அல்லது இளவரசன் குழந்தைப்பருவத்தினராக இருக்கும்போதோ அல்லது நடப்பு மன்னர் அல்லது ராணி வாரிசு இன்றி இறக்கும் போதோ, நாட்டின் அடுத்த மன்னரை/ராணியைத் தேர்ந்தெடுக்கும் வரையில், மன்னர் அல்லது ராணியின் நெருங்கிய உறவினர் அல்லது அமைச்சர் அல்லது படைத்தலைவர் ஒருவர் நாட்டின் அனைத்து அதிகாரங்களையும் அரசப்பிரதிநிதியாக இருந்து செலுத்துவார். நாட்டின் மன்னர் அல்லது ராணியை தேர்ந்தெடுத்த பின், அரசப்பிரதிநிதி பதவி தானாக நீங்கி விடும்.

## மேற்கோள்கள்

## வெளி இணைப்புகள்
# மஞ்சள் தலைப்பாகைக் கிளர்ச்சி

**மஞ்சள் தலைப்பாகைக் கிளர்ச்சி** என்பது கி. பி. 184இல் சீனாவில் ஆன் பேரரசின் ஆட்சியின் போது இடம்பெற்ற ஒரு உழவர் கிளர்ச்சி ஆகும். கிளர்ச்சியாளர்கள் தமது தலையில் கட்டிய மஞ்சள் துணியின் காரணமாக இவ்வாறு அடையாளப்படுத்தப்படுகிறது. கிளர்ச்சியாளர்கள் தாவோயியப் பிரிவுகளைப் பின்பற்றுபவர்களாக இருந்தது தாவோயிய வரலாற்றில் முக்கியம் பெறுகிறது.

வேளாண் நெருக்கடி, பஞ்சம், மிகை வரிகள், ஒடுக்குமுறை ஆகியவை இந்தக் கிளர்ச்சியின் காரணங்களாகக் கருதப்படுகின்றன. இந்தக் கிளர்ச்சி உடனேயே அடக்கப் பட்டது எனினும் ஆன் அரசை பலவீனம் அடையச் செய்து பின்னர் அதன் வீழ்ச்சிக்கு ஒரு முக்கியக் காரணம் ஆகவும் அமைந்தது.

வார்ப்புரு:Han dynasty topics

## மேற்கோள்கள்
# ஊதுலை

ஊதுலை
**ஊதுலை** (*Blast furnace*) ஒரு உலோகவியல் உலைக்களம் ஆகும். இது கனிமங்களை உருக்கி தொழிற்சாலை உலோகங்களை உற்பத்தி செய்யப்பயன்படுகிறது. பொதுவாக இரும்பு உற்பத்தியில் அதிகமாக பயன்படுகிறது.

**ஊதுலை வரைபடம்**
1. Hot blast from Cowper stoves
2. Melting zone (*bosh*)
3. Reduction zone of ferrous oxide (*barrel*)
 4. Reduction zone of ferric oxide (*stack*)
 5. Pre-heating zone (*throat*)
6. Feed of ore, limestone, and coke
 7. Exhaust gases
 8. Column of ore, coke and limestone
 9. Removal of slag
 10. Tapping of molten pig iron
 11. Collection of waste gasesஊதுலையின் மேலிருந்து கனிமம், எரிபொருள் மற்றும் இளக்கி தொடர்ந்து செலுத்தப்படுகிறது. அப்பொழுது கீழிருந்து காற்று, சில சமயம் ஆக்சிசன் செலுத்தப்படுவதால் உலையின் தொடர் வேதி வினை ஏற்படுகிறது. தொடர் வினையினால் கனிமம் உலோகமாக மாற்றம் அடைந்து உலையின் கீழ் பகுதியை அடைகிறது. இறுதியில் உருகிய உலோகம் மற்றும் கசடு பெறப்படுகிறது. இது கீழ் கதவு வழியாக வெளியேற்றப்படுகிறது. அனற் காற்று மேல்வழியாக வெளியேற்றப்படுகிறது.

## மேற்கோள்கள்
# அனைத்துலக முறை முன்னொட்டுச் சொற்கள்

இப்பக்கத்தில் அனைத்துலக முறை அலகுகளில் பயன்படுத்தும் மேல்வாய், கீழ்வாய் அலகு முன்னொட்டுகளுக்கான சொற்களும் அதன் மதிப்பும் உள்ளன.

SI முன்னொட்டுகள்| 1000m | 10n | முன் ஒட்டு | குறி | சிற்றலகுகள் அமெரிக்க முறை | நெட்டலகுகள் பிரித்தானிய முறை (மிகச் சிறுபான்மை பயன்பாடு) | பதின்மமுறை | எவ் ஆண்டில் இருந்து[1] |
| --- | --- | --- | --- | --- | --- | --- | --- |
| 10008 | 1024 | யோட்டா- (yotta-) | Y | செப்டில்லியன் (Septillion) | குவாட்ரில்லியன் (Quadrillion)]] | 1 000 000 000 000 000 000 000 000 | 1991 |
| 10007 | 1021 | சேட்டா- (zetta-) | Z | செக்ஸ்டில்லியன் (Sextillion) | டிரில்லார்டு (Trilliard) | 1 000 000 000 000 000 000 000 | 1991 |
| 10006 | 1018 | எக்ஃசா (exa-) | E | குவின்ட்டிலியன் (Quintillion) | டிரில்லியன் | 1 000 000 000 000 000 000 | 1975 |
| 10005 | 1015 | பேட்டா- (peta-) | P | குவாட்ரில்லியன் | பில்லார்டு | 1 000 000 000 000 000 | 1975 |
| 10004 | 1012 | டெரா- (tera-) | T | டிரில்லியன் | பில்லியன் | 1 000 000 000 000 | 1960 |
| 10003 | 109 | கிகா- (giga-) | G | பில்லியன் | மில்லார்டு | 1 000 000 000 | 1960 |
| 10002 | 106 | மெகா- (mega-) | M | மில்லியன் | 1 000 000 | 1960 |
| 10001 | 103 | கிலோ- (kilo-) | k | ஆயிரம் | 1 000 | 1795 |
| 10002/3 | 102 | ஹெக்டோ- (hecto-) | h | நூறு | 100 | 1795 |
| 10001/3 | 101 | டெக்கா- (deca-) | da | பத்து | 10 | 1795 |
| 10000 | 100 | *(ஏதும் இல்லை)* | *(ஏதும் இல்லை)* | ஒன்று | 1 | தொன்று தொட்டு |
| 1000−1/3 | 10−1 | டெசி- (deci-]] | d | பத்தில் ஒரு பங்கு | 0.1 | 1795 |
| 1000−2/3 | 10−2 | சென்ட்டி- (centi-) | c | நூற்றில் ஒரு பங்கு | 0.01 | 1795 |
| 1000−1 | 10−3 | மில்லி- (milli-) | m | ஆயிரத்தில் ஒரு பங்கு | 0.001 | 1795 |
| 1000−2 | 10−6 | மைக்ரோ- (micro-) | µ | மில்லியனில் ஒரு பங்கு Millionth | 0.000 001 | 1960[2] |
| 1000−3 | 10−9 | நானோ- (nano-) | n | பில்லியனில் ஒரு பங்கு Billionth | மில்லார்டில் ஒரு பங்கு Milliardth | 0.000 000 001 | 1960 |
| 1000−4 | 10−12 | பிக்கோ- (pico-) | p | டிரில்லியனில் ஒரு பங்கு Trillionth | பில்லியனில் ஒரு பங்கு Billionth | 0.000 000 000 001 | 1960 |
| 1000−5 | 10−15 | பெம்ப்டொ- (femto-) | f | குவாட்ரில்லியனில் ஒரு பங்கு Quadrillionth | பில்லார்டில் ஒரு பங்கு Billiardth | 0.000 000 000 000 001 | 1964 |
| 1000−6 | 10−18 | அட்டோ- (atto-) | a | குவின்ட்டில்லியலின் ஒரு பங்கு Quintillionth | டிரில்லியனில் ஒரு பங்கு Trillionth | 0.000 000 000 000 000 001 | 1964 |
| 1000−7 | 10−21 | சேப்டோ- (zepto-) | z | செக்ஸ்டில்லியனில் ஒரு பங்கு Sextillionth | டில்லார்டில் ஒரு பங்கு Trilliardth | 0.000 000 000 000 000 000 001 | 1991 |
| 1000−8 | 10−24 | யோக்டோ- (yocto-) | y | செப்டில்லியன் Septillionth | குவாட்ரில்லியன் Quadrillionth | 0.000 000 000 000 000 000 000 001 | 1991 |
| 1. 1795 ஆம் ஆண்டு மேற்கு நாடுகளில் மெட்ரிக் முறை அலகானது ஆறு முன்னொட்டுச் சொர்களுடன் அறிமுகமானது எப்பொழுதில் இருந்து வழக்குக்கு வந்தது என்னும் பிற குறிப்புகள் CGPM நிறுவனத்தின் தீர்மானங்களை அடிப்படையாகக் கொண்டது.
2. 1948 ஆம் ஆண்டு மைக்ரான் (micron) என்னும் சொல் ஆட்சிக்கு வந்த பின்னும் 1967 ஆம் ஆண்டு CGPM நிறுவனம் அதனை ஆட்சியில் இருந்து நீக்கிவிட முடிவெடுத்தது.
 |

## மேற்கோள்கள்
# மல்லிகைத் தேநீர்

மல்லிப்பூ தேநீர்
**மல்லிகைத் தேநீர்** அல்லது **மல்லிப்பூ தேநீர்**(茉莉花茶; பின்யின்: *மோ லி ஹுவா ச்சா*, ஆங்கிலம்:Jasmine tea) சீன மக்களால் பருகப்படும் தேநீர் வகைகளில் ஒன்றாகும். அங்கு இதனை மல்லிகைப் பூ தேநீர் என்றழைக்கிறார்கள். இந்திய தாயக மலர்களில் ஒன்றான அரபு மல்லி என்று உலகின் பல இடங்களிலும் அழைக்கப்படும் மல்லிகை இனத்திலிருந்து இத்தேநீர் உருவாக்கப்படுகிறது. இதனை சீனர்கள் ஆயிரம் ஆண்டுகளாக தயாரிப்பதாகக் கூறுகின்றனர். தயாரிப்பு முறையானது, பெரும்பாலும், பச்சைத் தேநீர் என்பதன் அடிப்படையிலுள்ளது. ஆனால், சில நேரங்களில் *ஓலாங்க்* அடிப்படையிலும் தயாரிக்கின்றனர். இதன் தயாரிப்பு முறையானது மிக அதிக கட்டுப்பாடுகளைக் கொண்டது. ஈரிலைஅமைவில்(Bifoliatum) உள்ள தேயிலைகளோடு ஒரு குறிப்பிட்ட அளவு மலர்ந்த மல்லிகைப் பூக்கள் பக்குவபடுத்தப்பட்டு கலக்கப்படுகின்றன.

## மல்லிகைப் பூவின் தரம்

*Jasminum sambac* மொட்டுகள்
உயர்தர மல்லிகை தேயிலையை உற்பத்தி செய்வதற்கு, அதன் அடிப்படையாகப் பயன்படுத்தப்படும் தேயிலை இலைகளின் தரத்துடன், மல்லிகைப் பூக்களின் தரமும் முக்கியமானதாகும். தரம் என்பது பூக்களின் தோற்றத்தையும், புத்துணர்ச்சியையும் மட்டும் குறிப்பதல்ல; நறுமணத்தை வெளியிடுவதில் பூக்களின் வளர்ச்சி நிலையையும் குறிக்கிறது. மல்லிகை பூக்கள் ஒரு நாள் மட்டுமே பூத்து, 12 முதல் 20 மணிநேரம் வரை மலர்ந்து இருக்கும் இயல்புடையது. பொதுவாக மாலை 6 முதல் 8 மணி வரை இரவில் பூக்கள் பூத்திருக்கும். மல்லிகை உற்பத்தியாளர்கள் பொதுவாக பகலில் பூ மொட்டுகளைப் பறிப்பார்கள். பறிக்கப்பட்ட பூ மொட்டுகள் சேமித்து வைக்கப்படுவதில்லை, ஆனால் அந்த இரவில் நறுமண செயல்முறைக்காக நேரடியாக தேயிலை தொழிற்சாலைகளுக்கு வழங்கப்படுகின்றன. மல்லிகைப் பூக்களை பறிப்பதில் அனுபவம் தேவை, பறித்த மொட்டுகள் அந்த இரவில் பூக்க வேண்டும். ஏற்கனவே மலர்ந்த மொட்டுகள் பயன்படுத்த முடியாதவை; பறித்த மொட்டுகள் இரவில் மலரா விட்டாலும் அதனை பயன்படுத்தமாட்டர்.

## மல்லிகை தேயிலைத் தூள்

மல்லிகை தேயிலைத் தூள்
மல்லிகை மலரின் வாசம் மற்றும் நறுமணம் ஆகியவற்றை உட்கிரகிப்பதற்குத் தேயிலைக்கு நான்கு மணி நேரங்கள் பிடிக்கும். மிக உயர் தரங்களுக்கு இந்த செய்முறையானது ஏழு முறைகள் வரையிலும் மீண்டும் மீண்டும் செய்யப்படும். காரணம், மலர்களின் உள்ளார்ந்த ஈரப்பசையை தேயிலை உட்கிரகித்து விட்டால், அது கெடாதிருக்க அதனை மறுதீயிட வேண்டும். பயன்படுத்தப்பட்ட மலர்களை இறுதிப் பொருளிலிருந்து நீக்கலாம் அல்லது நீக்காமலும் விடலாம். காரணம் இந்த மலர்கள் முழுதும் வறண்டு வாசமற்றே இருக்கும். அடர்த்தி மிகுதியான தேயிலைகளிலிருந்து இதழ்களை ஊதி நீக்குவதற்கு ராட்சசக் காற்றாடிகள் பயன்படுகின்றன. அசாமிய தேநீர் மல்லியும், இத்தயாரிப்பில் ஒரு குறிப்பிட்ட அளவு கலந்து உருவாக்கப்படுகிறது.

## இத்தேநீரின் வேதிப்பண்புகள்

ஐட்டன்(Aiton); α-பார்னசீன்(α-farnesene); 3-ஹைட்ராக்ஸி-3-மெத்தில்குளூட்டரில் கோஎன்சைம் ஏ சின்தேஸ்( 3-hydroxy-3-methylglutaryl coenzyme A synthase - HMGS); 3-ஹைட்ராக்ஸி-3-மெத்தில்குளூட்டரில் கோஎன்சைம் ஏ ரிடக்டேஸ் ( 3-hydroxy-3-methylglutaryl coenzyme A reductase - HMGR); ஃபார்னெசில் பைரோபாஸ்பேட் சின்தேஸ் (farnesyl pyrophosphate synthase - FPPS); லோவாஸ்டாடின்(lovastatin); டெர்பீன் சின்தேஸ் (terpene synthase - TPS) ஆகியவை இருப்பதால் உடலுக்கும், மருத்துவ பயன்பாடுகளுக்கும் ஏற்றது.

## காட்சிக்கூடம்

* வேனிற்கால சீன தாய்மு மலையின் புத்தம்புது மல்லிகை மலர்கள்
* மல்லிகை மலர் பச்சைத் தேநீர் - டிராகன் முத்துத் தேநீரை உருவாக்க பச்சைத் தேயிலையில், இம்மலர்கள் இடப்படுகின்றன.
* மல்லிகை தேயிலைத் தூள்
* புத்தும் புது
* கைகளால் தரப்படுத்தப்பட்டது
* *Oolong* பக்குவ முறை

## மேற்கோள்கள்
# ஊச்சாங் மாவட்டம்

|  |
| --- |
| ஊச்சாங் மாவட்டம் |
| சாங்சுன் கோயில் |
| பண்டைய சீனம் |  武昌  |
|

| Transcriptions |
| --- |
| Standard Mandarin |
| Hanyu Pinyin | Wǔchāng |
| Wade–Giles | Wu-ch‘ang |

 |

**ஊச்சாங்** (Wuchang) என்பது சீனாவின் ஊபே மாகாணத்தின் தலைநகரான ஊகான் நகரின் 13 நகர்ப்புற மாவட்டங்களில் ஒன்றாக இருக்கிறது. இது நவீன ஊகானுடன் ஒன்றிணைந்த மூன்று நகரங்களில் மிகப் பழமையானது. மேலும் ஆன் ஆற்றின் முகத்துவாரத்திற்கு எதிரே யாங்சி ஆற்றின் வலது (தென்கிழக்கு) கரையில் அமைந்துள்ளது. மற்ற இரண்டு நகரங்களான ஆன்யாங் மற்றும் ஆன்கோவ் ஆகியவை இடது (வடமேற்கு) கரையில் இருக்கின்றன. அவை ஆன் ஆற்றால் ஒன்றுக்கொன்று பிரிக்கப்பட்டுள்ளன.

"ஊச்சாங்" என்ற பெயர் யாங்சி ஆற்றின் தெற்கே நகர்ப்புற ஊகானின் ஒரு பகுதிக்கு பொதுவான பயன்பாட்டில் உள்ளது. நிர்வாக ரீதியாக, இது ஊகான் நகரத்தின் பல மாவட்டங்களுக்கு இடையில் பிரிக்கப்பட்டுள்ளது. இதன் வரலாற்று மையம் நவீன ஊச்சாங் மாவட்டத்திற்குள் உள்ளது. இது 82.4 சதுர கிலோமீட்டர் (31.8 சதுர மைல்) பரப்பளவையும், 1,003,400 மக்கள்தொகையையும் கொண்டுள்ளது. வுச்சாங் என்று அழைக்கப்படும் பிற பகுதிகள் ஹொங்ஷான் மாவட்டத்திலும் (தெற்கு மற்றும் தென்கிழக்கு) மற்றும் கிங்ஷன் மாவட்டத்திலும் (வடகிழக்கு) உள்ளன. தற்போது, யாங்சியின் வலது கரையில், இது வடகிழக்கில் கிங்ஷான் (மிகச் சிறிய பகுதிக்கு) மற்றும் கிழக்கு மற்றும் தெற்கே ஹொங்ஷான் மாவட்டங்களை எல்லையாகக் கொண்டுள்ளது; எதிர் கரையில் இது ஜியாங்கான், ஜியாங்கன் மற்றும் ஹன்யாங் எல்லையாக உள்ளது.

1911 அக்டோபர் 10 அன்று, நகரத்தில் நிறுத்தப்பட்டிருந்த புதிய இராணுவம் ஊச்சாங் எழுச்சியைத் தொடங்கியது. இது சீனப் புரட்சியின் திருப்புமுனையாகும். இது சிங் வம்சத்தை தூக்கியெறிந்து சீனக் குடியரசை நிறுவியது.

## வரலாறு

ஊச்சாங்கின் ஒரு பழைய வரைபடம்
### பழைய ஊச்சாங் நகரம்

221 ஆம் ஆண்டில், போர்வீரர் சன் குவான் என்பவர் கிழக்கு ஊவின் தலைநகரை கோங்கான் மாவட்டத்திலிருந்து, ஜிங்ஜோவிலிருந்து (இன்றைய கோங்கான் மாவட்டத்தின் வடமேற்கே, ஊபே) ஈ மாவட்டத்திற்கு (இன்றைய எஜோ நகரம்) மாற்றினார். மேலும் ஊச்சாங் எனவும் மறுபெயரிட்டார். ஆண்டின் பிற்பகுதியில் காவ் பை என்பவர் தன்னை காவோ வீ பேரரசராக அறிவித்துக் கொண்டார். அடுத்த ஆண்டில் சன் குவான் சுதந்திரம் அறிவித்தார். மேலும் ஊச்சாங்கில் கோட்டைகளையும் அரண்மனைகளையும் கட்டத் தொடங்கினார். சன் குவான் 229 இல் தன்னை கிழக்கு வூவின் பேரரசராக அறிவித்து, தலைநகரை சியானிக்கு மாற்றினார். 264 மற்றும் 280 க்கு இடையில் கிழக்கு வூவின் பேரரசரான சன் ஹாவ் 265 இல் தலைநகரை வுச்சாங்கிற்கு மாற்றினார்.

### இன்றைய ஊச்சாங் நகரம்

ஊச்சாங் படைத் தலைமையகம் ஈ ஊச்சாங்க் என பெயர் மாற்றம் செய்யப்பட்டது. இதில் ஆறு மாவட்டங்கள் சேர்க்கப்பட்டிருந்தது. 223 ஆம் ஆண்டில் இது சியாங்சியா என மறுபெயரிடப்பட்டது. தளபதியின் தலைநகரம் சியாகோவுக்கு (இன்றைய ஊச்சாங் நகரம்) மாற்றப்பட்டது. அடுத்த நூற்றாண்டுகளில் ஊச்சாங் மற்றும் சியாங்சியா இடையே நகரத்தின் பெயர் முன்னும் பின்னுமாக மாற்றப்பட்டது. ஊபே மாகாணத்தின் மிகப் பழமையான கட்டிடக்கலை உயிங் பகோடாவின் இன்றைய பதிப்பு தெற்கு பாடல் வம்சத்தின் வீழ்ச்சியின் போது கட்டப்பட்டது. 1301 பிறகு, ஊச்சாங்க் மாவட்டம், தலைநகராக மாறியது.

தைப்பிங் கிளர்ச்சியின் போது, ஊச்சாங் மற்றும் அதைச் சுற்றியுள்ள பகுதி போரில் (1852) நகரத்தை தைப்பிங் கைப்பற்றிய பின்னர் பல முறை கை மாறியது.

## மேற்கோள்கள்

## வெளி இணைப்புகள்

விக்கிமீடியா பொதுவகத்தில்,
 Wuchang District
என்பதில் ஊடகங்கள் உள்ளன.

* Official website of Wuchang District Government
# மதுபானம்

சில மதுபான வகைகள்.
பொதுவாக மது என அறியப்பட்ட எத்தனால் அடங்கிய குடிவகை **மதுபானம்** என அழைக்கப்படுகிறது. வேதியியல் வரைவிலக்கணத்தின் படி மது என்பதில் வேறு சேர்வைகளும் அடங்குகின்றன. மதுபானங்கள் பொதுவாக பியர் வகைகள், வைன் வகைகள், வடி பானங்கள் என மூன்று வகைகளாக பிரிக்கப்படுகின்றன.

எத்தனால் உளத்தூண்டல் மருந்தாகும் (psychoactive drug) இது மூளைத்திறன் மயக்க மருந்தாக செயற்படுகிறது. கூடுதலான நாடுகள் மதுபான உற்பத்தி, விற்பனை, உட்கொள்ளல் தொடர்பான விதிமுறைகளை கையாண்டு வருகின்றன. மதுபானம் உலகின் கூடுதலான நாடுகளில் உற்பத்தி செய்யப்பட்டும் உட்கொள்ளப்பட்டும் வருகின்றது. மதுபானங்களை உட்கொள்ளல் சில கலாச்சாரங்களில் சமூக நிகழ்வுகளில் முக்கிய அம்சமாக காணப்படுகிறது.

குருதியில் காணப்படும் எத்தனால் அளவு ஒரு குறித்த அளவை விஞ்சினால் அவர் சட்டரீதியாக போதையுற்றவராக கருதப்படுவார். இவ்வாறு போதையுற்றவர்கள் வாகனம் செலுத்தல் போன்ற செயற்பாடுகளில் ஈடுபடுவது தடுக்கப்பட்டுள்ளது. மதுபானங்கள் பழக்க அடிமைத்தனத்தை (addiction) தூண்டும் தன்மை உடையன.

1994இல் உருவான உலக வர்த்தக அமைப்பு, மதுபானத்தை சுதந்திர வர்த்தகப் பொருளாக வகைப்படுத்துகிறது. சேவை என்ற அடிப்படையிலோ, மூலதனம் என்ற அடிப்படையிலோ உறுப்பு நாடுகள் எங்கு வேண்டுமானாலும் இந்த வர்த்தகத்தில் ஈடுபடலாம். காட்(GATT) ஒப்பந்தப் பிரிவுகள், வெளி நாட்டிலிருந்து இறக்குமதியாகும் மது பானங்களின் மீது இந்தியா வரி குறைப்பு செய்ய வலியுறுத்துகின்றன. ஒப்பந்தத்தின் பல பிரிவுகள். குடிப்பழக்கத்தைக் கட்டுப்படுத்த ஒரு சில மாநில அரசுகள் நினைத்தாலும் இவை குறுக்கே வரும் அபாயம் உண்டு.

## மதுபானம் அருந்துபவர்கள் வயது

1980களில் குடிப்பவர்களின் குறைந்தபட்ச வயது 26 ஆக இருந்தது. 2007ல் 17 ஆகக் குறைந்துவிட்டது. அசோசெம் என்கிற வர்த்தகக்கூட்டமைப்பின் சமூக வளர்ச்சிப் பிரிவு செய்த ஆய்வில், 19-26 வயதுக்குட்பட்ட இளைஞர்களின் மத்தியில் குடிப்பழக்கம், 60 சதவீதம் அதிகரித்துள்ளது தெரிய வருகிறது. குறிப்பாக, கடந்த 10 ஆண்டுகளில் டீன் ஏஜ் குடிப்பழக்கம் 100 சதவீதம் அதிகரித்திருப்பதாகவும் இந்த ஆய்வு தெரிவிக்கிறது.

## போரே கமிட்டி

1943இல் பொது ஆரோக்கியம் பற்றிய பரிந்துரைகள் அளிப்பதற்காக இந்தியாவில் அமைக்கப்பட்ட போரே கமிட்டி, 1946ல் தனது அறிக்கையை அளித்தது. பொது ஆரோக்கியத்தின் ஒரு பகுதியாக குடிப்பழக்கத்தின் விளைவுகளும் பார்க்கப்பட்டன. போரே கமிட்டி அறிக்கை வறுமையாலும், வேலையின்மையாலும், பொழுதுபோக்கு வசதி இன்மையாலும் விரக்திக்குத் தள்ளப்பட்டு குடிப்பவர்களும் உண்டு; சமூகப் பழக்கம் காரணமாகவும், கூட்டாகக் குடிக்கும் பழக்கத்தாலும் குடிப்பவர்கள் உண்டு. பொருளாதார மேம்பாடு, கல்வி, ஆரோக்கியமான பொழுதுபோக்கு போன்றவற்றில் அரசு முதலீடு செய்ய வேண் டும், மது விற்பனையைக் கட்டுப்படுத்த கடுமையான சட்டங்களைக் கொண்டு வர வேண்டும், குடிநோயாளிகளின் சிகிச்சைக்கும், மறு வாழ்வுக்கும் உதவ வேண்டும் என்றும் அறிவுறுத்துகிறது.குறிப்பாக வேலை நேரத்தில் விற்பனை செய்வது தடுக்கப்படவேண்டும் என்ற ஆலோசனையை முன் வைக்கிறது. பெங்களூரு நிம்ஹான்ஸ் மருத்துவமனையின் ஆய்வும் அதன்விரிவான பரிந்துரைகளும் இதே கண்ணோட்டத்தைத் தான் கடைப்பிடிக் கின்றன.

## மேற்கோள்கள்
# சட்டப்படி

டெ ஜூரே  (de jure, அல்லது de iure), தமிழாக்கமாக **சட்டப்படி** என்ற சட்டம் சார் சொல் இலத்தீன் மொழியின் வேரிலிருந்து பெறப்பட்டதாகும். இலத்தீனில் **டெ** என்பது தொடர்புடையது, குறித்தானது எனவும் **ஜூரே** என்பது சட்டம் என்பதையும் குறிக்கிறது. இதனை வேறுபாடாக *நடைமுறைப்படி* (de facto) என்ற சட்டவழக்குக்கிற்கு மாறாக காணலாம். அரசியல் அல்லது சட்டபூர்வ நிலைகளை விளக்கும்போது இந்த இரு சொற்களும் பயன்படுத்தப்படுகின்றன.

சட்ட கலைச்சொற்களில், *டெ ஜூரே* என்பது "சட்டம் குறித்தானது" என்பதற்கும் பயனாகிறது. ஓர் நடைமுறையை, காட்டாக வாய்மொழி உறுதிகளை மதிப்பது என்பதை சட்டம் எதுவும் வரையறுக்காவிடினும், மக்கள் கடைபிடிக்கலாம்.

## எடுத்துக்காட்டுக்கள்

> அப்காசியா ... ஒரு சட்டப்படி ஜோர்ஜியாவிற்குள் தன்னாட்சியுடைய குடியரசு, ஆனால் *நடைமுறைப்படி* ஜோர்ஜியாவிடமிருந்து தனியானது
>
> — அப்காசியா

 இதன் பொருள் சட்டத்தின் பார்வையில் அப்காசியா நிலப்பகுதி ஜோர்ஜியா நாட்டின் பகுதியாகும்; ஆனால் உண்மையில் அது தன்னாட்சி பெற்றது.

பில் கிளின்டனின் *சட்டப்படியான* பெயர் வில்லியம் ஜெஃபர்சன் கிளின்டன். இதுவே அலுவல்முறை ஆவணங்களில் புழங்கும் பெயராகும். இவரது *நடைமுறைப்படியான* பெயர் அவரை அனைவரும் அழைக்கும் பில் கிளின்டனாகும்.

## இதனையும் காண்க

* *நடைமுறைப்படி*

## சான்றுகோள்கள்
# அங்கவடி

நவீன அங்கவடி
**அங்கவடி** (*stirrup*) என்பது குதிரையில் சவாரி செய்யும் போது பாதங்களை உள்ளிட்டுக் கொள்ளவுதவும் உலோகப் பொருளாகும். பொதுவாக குதிரை அல்லது பிற சவாரி மிருகங்களின் மீது அங்கவாடிகள் இரட்டையாகப் பயன்படுத்தப்படுகிறது. இதன் மூலம் குதிரைச் சேணத்தில் உறுதியாக அமரவும், குதிரையை வேகமாகச் செலுத்தவும் உதவுகிறது. அக்காலத்தில் அங்கவடி பயன்படுத்தப்பட்ட பிறகே போக்குவரத்து, போர்முறை மற்றும் தகவல் தொடர்பு முதலியவைகள் அதிகம் வளர்ந்தன.

## மேற்கோள்கள்